Ge o ikemela o tla kgona go laola bophelo bja gago, go e na le gore bo laolwe ke ba bangwe.
Bona ka leihlo la kgopolo tiragalo ye: Ge Brian a sa re, . . . o kopana le bašemanyana ba babedi bao a tsenago le bona sekolo gomme o kwa a bolawa ke mala a masese. Bašemanyana ba ba lekile ka makga a mabedi go mo kgogiša mo bekeng, gomme le e tla ba lekga la boraro.
Mošemanyana wa pele o re go yena:
“O sa le tšhikanoši? E re ke go fe mogwera.”
O ponyetša Brian leihlo ge a re mogwera, ke moka o ntšha selo se sengwe ka potleng ya gagwe o mo nea sona.
Brian o bona sekerete seo mošemanyana yoo a mo neago. Ke moka mala a gagwe a loma le go feta.
Brian o re: “Ke lokile. Akere ke šetše ke go boditše gore ga ke . . . ”
Mošemane wa bobedi o mo tsena ganong o re: “Tlogela go ba setlaela!”
Brian o bolela a tiišitše eupša a tšhogile o re: “Ga ke sona.”
Mošemane wa bobedi o a mo khabara gomme o bolela le yena ka lentšu le boleta o re: “E no se tšea.”
Mošemane wa pele o iša sekerete molomong wa Brian gomme o a mo sebela o re: “Re ka se botše motho. Taba ye e tla felela mo.”
Ge nkabe o le Brian, o be o tla dira’ng?
Na dithaka tša Brian di be di tseba seo di se dirago? Na di itiretše diphetho? Go ka no se be bjalo. Gantši o ka hwetša e le gore di dumeletše gore batho ba bangwe ba di laole. Ka ge di nyaka go ratwa, di dumelela batho ba bangwe gore ba laole seo di se dirago.
Ge nkabe o le boemong bjo, o be o ka dira’ng gore o pheme go laolwa ke dithaka tša gago?
Gantši o ka bona kotsi e sa le kgole. Ka mohlala, a re re o bona sehlopha sa bana bao o tsenago le bona sekolo se le kua kgojana gomme se kgoga. Ge o ka bona bothata bjo, o tla kgona go tseba seo o ka se dirago.
Beibele e re: “Ebang le letswalo le lebotse.”—1 Petro 3:16.
Ipotšiše gore: ‘Ge nka dumela dithaka di ntaola, ke tlo ikwa bjang ka morago?’ Ke nnete gore o tla ba o kgahlišitše dithaka tša gago ka nakwana. Eupša o tla ikwa bjang ka morago? Na o nyaka go itira motho yo o sego yena e le feela gore o kgahliše dithaka tša gago?—Ekisodo 23:2.
Beibele e re: “Yo bohlale o a boifa.”—Diema 14:16.
Nengneng re swanetše go dira phetho gomme re lebeletšane le ditlamorago tša phetho yeo. Beibele e re botša ka banna ba go swana le Josefa, Jobo le Jesu, bao ba ilego ba dira diphetho tše dibotse. E re botša gape ka Kaine, Esau le Judase, bao ba ilego ba dira diphetho tše di sego bohlale. Wena o tla dira’ng?
Beibele e re: “O dire tša potego.” (Psalme 37:3) Ge e ba o šetše o naganne ka ditlamorago tša diphetho tša gago gomme o tseba seo o tlago go se dira, o tla makatšwa ke kamoo go emela diphetho tšeo go ka bago bonolo ka gona le go ba le mafelelo a mabotse.
O se tshwenyege, ga se gore o swanetše go rerela dithaka tša gago. Go no bolela gore AOWA eupša o tiišitše go lekane. Goba go bontšha gore o ka se fetoše monagano, o ka re:
“Tšeo di tla mpalela!”
“Ga ke dire dilo tšeo!”
“Ke be ke nagana gore le a ntseba!”
Tharollo ke gore o arabe kapejana e bile o kgodišegile. Ge o ka dira bjalo, o ka makatšwa ke go bona kamoo dithaka tša gago di tlago go tlogela go go šala morago!
SEO O KA SE DIRAGO GE O KWERWA
Ge o dumelela dithaka tša gago di go laola, o tla swana le roboto yeo di e laolago
O ka dira’ng ge dithaka tša gago di go kwera? O ka re’ng ge di ka re: “Bothata bja gago ke’ng—kgane o setlaela?” Ge dithaka tša gago di go kwera ka tsela ye, tseba gore di fo ba di nyaka go go laola. O ka dira’ng? Go na le dilo tše pedi tšeo o ka di dirago.
O se ke wa di ganetša. O ka re: “Le bolela nnete, ke lefšega!” Ka morago ga moo o bolele mabaka a gago.
O ka di araba ka tsela yeo di bego di sa nagane. Botša dithaka tša gago gore ke ka baka la eng o gana ke moka o bolele gore di go tlabile. O ka re: “Ke be ke nagana gore le bohlale kudu go ka kgoga!”
Ge e ba dithaka tša gago di tšwela pele di go kwera, itshepelele! Gopola gore ge o ka dula le tšona nako e telele, di tla go gapeletša le go feta. Ka go sepela, o bontšha gore ga o nyake gore ba bangwe ba go fetoše.
Therešo ke gore o ka se tšhabele go laolwa ke dithaka. Eupša o ka itirela phetho ya seo o nyakago go se dira, wa bolela gore o eme kae gomme wa se dumele motho a go fetoša. Taba ke gore ke wena o swanetšego go itirela phetho!—Joshua 24:15.
Nka itokišeletša seo ke tlago go se bolela ge dithaka tša ka di nyaka go ntaola ka go . . .
Ge e ba dithaka tša ka di nkgapeletša go itshwara ka tsela e fošagetšego ke tla . . .
Bogela bidio ya go hlalosa taba ka go thala diswantšho ye e rego Lwantšhana le Kgateletšo ya Dithaka! yeo e lego go www.jw.org/nso. (Lebelela ka tlase ga DITHUTO TŠA BEIBELE > BAFSA)
mailto:?body=Nka Dira Eng Gore ke se ke ka Laolwa ke Dithaka tša ka?%0a%0ahttps%3A%2F%2Fwww.jw.org%2Ffinder%3Fdocid%3D1102015826%26wtlocale%3DSE%26srcid=share⊂ject=Nka Dira Eng Gore ke se ke ka Laolwa ke Dithaka tša ka?